CELEX: 32021D0176
Language: el
Date: 2021-02-05 00:00:00
Title: Απόφαση (ΕΕ) 2021/176 του Συμβουλίου της 5ης Φεβρουαρίου 2021 για τη σύναψη των τροποποιήσεων της συμφωνίας για τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της Βόννης) όσον αφορά την επέκταση του πεδίου εφαρμογής της εν λόγω συμφωνίας και σχετικά με την προσχώρηση του Βασιλείου της Ισπανίας στην εν λόγω συμφωνία

16.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 54/1
               
            
         ΑΠΟΦΑΣΗ (ΕΕ) 2021/176 ΤΟΥ ΣΥΜΒΟΥΛΙΟΥ
         της 5ης Φεβρουαρίου 2021
         για τη σύναψη των τροποποιήσεων της συμφωνίας για τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (συμφωνία της Βόννης) όσον αφορά την επέκταση του πεδίου εφαρμογής της εν λόγω συμφωνίας και σχετικά με την προσχώρηση του Βασιλείου της Ισπανίας στην εν λόγω συμφωνία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1 και το άρθρο 196 παράγραφος 2, σε συνδυασμό με το άρθρο 218 παράγραφος 6 στοιχείο α) σημείο v),
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η συμφωνία για τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες («συμφωνία της Βόννης») (2) συνήφθη από την Ευρωπαϊκή Οικονομική Κοινότητα με την απόφαση 84/358/ΕΟΚ του Συμβουλίου (3) και τέθηκε σε ισχύ την 1η Σεπτεμβρίου 1989. Η συμφωνία της Βόννης τροποποιήθηκε το 1989. Οι εν λόγω τροποποιήσεις εγκρίθηκαν με την απόφαση 93/540/ΕΟΚ του Συμβουλίου (4) και τέθηκαν σε ισχύ την 1η Απριλίου 1994.
                  
               
                     (2)
                  
                  
                     Με απόφαση του Συμβουλίου της 7ης Οκτωβρίου 2019, το Συμβούλιο εξουσιοδότησε την Επιτροπή να διεξαγάγει διαπραγματεύσεις εξ ονόματος της Ένωσης όσον αφορά τις τροποποιήσεις του καθ’ ύλην και του γεωγραφικού πεδίου εφαρμογής της συμφωνίας της Βόννης.
                  
               
                     (3)
                  
                  
                     Σύμφωνα με το άρθρο 16 παράγραφος 1 της συμφωνίας της Βόννης, τα συμβαλλόμενα μέρη εξέτασαν πρόταση τροποποίησης για την επέκταση του πεδίου εφαρμογής της συμφωνίας της Βόννης, με σκοπό τη βελτίωση της συνεργασίας στον τομέα της επιτήρησης όσον αφορά τις απαιτήσεις του παραρτήματος VI της διεθνούς σύμβασης για την πρόληψη της ρύπανσης από πλοία, που υπογράφηκε στο Λονδίνο στις 2 Νοεμβρίου 1973, όπως συμπληρώθηκε με το πρωτόκολλο της 17ης Φεβρουαρίου 1978 («σύμβαση MARPOL»). Επιπλέον, τα συμβαλλόμενα μέρη εξέτασαν επίσης τις τροποποιήσεις της συμφωνίας της Βόννης και του παραρτήματός της λόγω της προσχώρησης της Ισπανίας στην εν λόγω συμφωνία κατά το άρθρο 20 αυτής.
                  
               
                     (4)
                  
                  
                     Σύμφωνα με την απόφαση του Συμβουλίου της 7ης Οκτωβρίου 2019, η Επιτροπή διαπραγματεύτηκε τις εν λόγω τροποποιήσεις της συμφωνίας της Βόννης, οι οποίες εγκρίθηκαν με ομόφωνη ψηφοφορία με δύο αποφάσεις κατά την τριακοστή πρώτη σύνοδο των συμβαλλόμενων μερών της συμφωνίας της Βόννης, η οποία διεξήχθη στη Βόννη από τις 9 έως τις 11 Οκτωβρίου 2019.
                  
               
                     (5)
                  
                  
                     Οι εν λόγω τροποποιήσεις της συμφωνίας της Βόννης θα πρέπει να εγκριθούν εξ ονόματος της Ευρωπαϊκής Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται, εξ ονόματος της Ένωσης, οι τροποποιήσεις της συμφωνίας για τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες («συμφωνία της Βόννης») όσον αφορά την επέκταση του πεδίου εφαρμογής της συμφωνίας της Βόννης και σχετικά με την προσχώρηση του Βασιλείου της Ισπανίας στη συμφωνία της Βόννης, οι οποίες εγκρίθηκαν από τα συμβαλλόμενα μέρη κατά την τριακοστή πρώτη σύνοδό τους που διεξήχθη στη Βόννη από τις 9 έως τις 11 Οκτωβρίου 2019 (5).
         
         
            Άρθρο 2
            Ο πρόεδρος του Συμβουλίου ορίζει το πρόσωπο ή τα πρόσωπα που είναι αρμόδια να προβούν, εξ ονόματος της Ένωσης, στην κοινοποίηση που προβλέπεται στο άρθρο 16 της συμφωνίας της Βόννης (6).
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 5 Φεβρουαρίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Έγκριση της 19ης Ιανουαρίου 2021.
         
            (2)  ΕΕ L 188 της 16.7.1984, σ. 9.
         
            (3)  Απόφαση 84/358/ΕΟΚ του Συμβουλίου, της 28ης Ιουνίου 1984, σχετικά με τη σύναψη συμφωνίας για τη συνεργασία για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (ΕΕ L 188 της 16.7.1984, σ. 7).
         
            (4)  Απόφαση 93/540/ΕΟΚ του Συμβουλίου, της 18ης Οκτωβρίου 1993, σχετικά με την έγκριση ορισμένων τροποποιήσεων της συμφωνίας συνεργασίας για την καταπολέμηση της ρύπανσης της Βόρειας Θάλασσας από τους υδρογονάνθρακες και άλλες επικίνδυνες ουσίες (ΕΕ L 263 της 22.10.1993, σ. 51).
         
            (5)  Τα κείμενα των αποφάσεων για τις τροποποιήσεις της συμφωνίας της Βόννης είναι δημοσιευμένα στην σελίδα 3 και 6 της παρούσας Επίσημης Εφημερίδας.
         
            (6)  Η ημερομηνία έναρξης ισχύος των τροποποιήσεων της συμφωνίας της Βόννης θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.